**SPREJETOST MLADOSTNIKA v NJEGOVI RESNIČNOSTI**

Na posameznika v vseh razvojnih obdobjih vplivajo različni sistemi: mikrosistem (družina, vrstniki,…), ekosistem (širše otrokovo okolje) in makrositem (družbena ureditev, kultura , ideologija in vrednote).

Mladostnik je kar naenkrat postavljen pred nešteto odločitev, hkrati pa je v notranjem boju s seboj, ko ugotavlja kdo sploh je, kaj si želi, kam gre, kdo ga (ne)želi in kakšen je. Adolescenca je eden najtežjih razvojnih obdobjih, saj zahteva od mlade osebe, da se sreča s seboj in svojimi cilji, da se odcepi od 'varnega okolja', tj. družine in gre v svet, ter da prevzema odgovornosti za svoja dejanja, ravnanja, vedenja in odločitve, ter zaživi samostojno. V kolikor ima pri tem podporo znotraj opisanih sistemov, bo razvil zadostno odpornost za življenjske izzive, da mu bo uspelo. Pomembno sporočilo, ki ga mora prejeti od odraslih je, da v življenju ne šteje, da nikoli ne padeš, ampak, da se po padcu pobereš in iščeš pot dalje. Sprejetost, varnost in brezpogojna ljubezen so osnovne stvari, ki jim morajo biti dane že v zibelki. Preko hrepenenja po varnosti, bližini in sprejetosti se učimo tudi zaupanja, saj je ravno človekovo prazaupanje odvisno od tega, koliko ga je kot otroka nekdo spoznal in koliko se je pri nekom počutil varnega. Pri delu in pogovoru z otrokom ali mladostnikom se je pomembno zavedati, da nas odrasle zaznavajo celostno – tako preko neverbalnega kot verbalnega sporočanja, preko 'tihe komunikacije', ki o nas pove, kakšno je naše stališče do življenja, ter preko vseh treh človeških dimenzij, o katerih govori V. Frankl: biološke, psihološke in duhovne. V odnosu pričakujejo iskrenost in popolno sprejemanje njihove resničnosti, to so **naša vrata v njihov varen prostor**. Če izkoristimo svoj položaj in zlorabimo njihovo stisko, nam vstop ne bo več dovoljen, saj zelo težko oprostijo.

Polonca TERŠEK, prof.def. (CSD Celje, Enota Laško)